PITAMO VAS

Hrvatska nogometna reprezentacija u ponedjeljak od 20.45 na gostovanju kod Ukrajine igra posljednju kvalifikacijsku utakmicu za odlazak na Svjetsko prvenstvo u Rusiji.

Uoči posljednjeg kola, Island je vodeći u skupini I s 19 bodova, druga je Hrvatska sa 17 bodova, koliko ima i Ukrajina. Prvoplasirana momčad izborit će izravan plasman u Rusiju, a drugoplasirana ide u dodatne kvalifikacije.

Island dočekuje Kosovo i za očekivati je da će se pobjedom izravno plasirati u Rusiju. Ako kojim čudom izgube, Hrvatska još može biti prva.

No ako ne spominjemo Island, Ukrajina i Hrvatska u Kijevu će odlučivati tko će kao drugoplasirani u dodatne kvalifikacije. Hrvatskoj je za drugo mjesto dovoljan i bod, dok Ukrajini igra samo pobjeda. No ni remi Hrvatskoj ne osigurava dodatne kvalifikacije, ako bude najlošija druga reprezentacija.

Kronologija kvalifikacija; gdje je zapelo?

Hrvatska je prvu utakmicu skupine I igrala na domaćem terenu pred praznim tribinama i odigrala (1:1) protiv Turske. Nakon toga, upisala je pobjede protiv Kosova (6:0), Finske (1:0), Islanda (2:0) i Ukrajine (1:0).

No u “crnom lipnju“, u kojem su do sada ostvarili najmanje pobjeda upali su u svojevrsnu krizu. Poraz od 1:0 protiv Islanda dodatno je poljuljao atmosferu, koja oko reprezentacije već neko vrijeme nije idealna.

Ni u nastavku drugog dijela kvalifikacija u rujnu, Vatreni nisu briljirali.

Maksimirski susret protiv Kosova pred domaćom publikom nije išao po planu. Utakmica je igrana u subotu i prekinuta je u 21. minuti zbog lošeg stanja travnjaka natopljenog kišom. U posljednji trenutak donijela se odluka o nastavku u nedjelju, a Vatreni su zahvaljujući pogotku Vide uspjeli pobijediti.

Samo dva dana kasnije, Hrvatska je u paklu Eskišehira doživjela neugodan poraz od 1:0 protiv Turske i dodatno zakomplicirala plasman u Rusiju. Da nije bilo poraza, ne bi morala strepiti do zadnje utakmice u skupini.

Turska je samo pokrenula lavinu. Listopadski kiks i remi od 1:1 protiv Finske na Rujevici, bio je kap koja je prelila čašu i presudila je Anti Čačiću. Čačić je već bivši, a na mjestu izbornika zamijenio ga je Zlatko Dalić. Odmah je preuzeo klupu Hrvatske i vodit će Vatrene u ponedjeljak protiv Ukrajine. Neće imati nimalo lagan zadatak i u dva dana igrače mora izvući iz ponora i vratiti im vjeru. K tome, lista ozlijeđenih se povećala, otpao je Brozović, dok je upitan status Marija Mandžukića. Jedina dobra vijest je pojačanje u obrani i povratak Dejana Lovrena, što je potvrđeno u petak.

Dragi naši čitatelji, mislite li da će novi izbornik Zlatko Dalić odvesti Vatrene u Ukrajinu? Možete se izjasniti u našoj anketi i u komentarima.